Πρωτοβουλία της Πορτογαλικής Δημοκρατίας, της Γαλλικής Δημοκρατίας, του Βασιλείου της Σουηδίας και του Βασιλείου του Βελγίου για την έκδοση της απόφασης του Συμβουλίου σχετικά με τη σύσταση προσωρινής μονάδας δικαστικής συνεργασίας

(2000/C 243/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τον τίτλο VI της συνθήκης για την Ευρωπαϊκή Ένωση, και ιδίως το άρθρο 31 και το άρθρο 34 παράγραφος 2 στοιχείο γ),

την πρωτοβουλία της Δημοκρατίας της Γερμανίας, καθώς και την πρωτοβουλία της Πορτογαλικής Δημοκρατίας, της Γαλλικής Δημοκρατίας, του Βασιλείου της Σουηδίας και του Βασιλείου του Βελγίου,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Το Συμβούλιο θέσπισε την δράση 96/277/ΔΕΥ, της 22ας Απριλίου 1996, σχετικά με ένα πλαίσιο ανταλλαγής δικαστικών-συνδέσμων με σκοπό τη βελτίωση της δικαστικής συνεργασίας των κρατών μελών της Ευρωπαϊκής Ένωσης(1).

(2) Το Συμβούλιο θέσπισε την κοινή δράση 98/428/ΔΕΥ, της 29ης Ιουνίου 1998, για τη δημιουργία ευρωπαϊκού δικαστικού δικτύου(2).

(3) Τα συμπεράσματα του Ευρωπαϊκού Συμβουλίου του Τάμπερε, της 15ης και 16ης Οκτωβρίου 1999, και ιδίως το σημείο 46 των συμπερασμάτων, αφορούν τη δημιουργία της μονάδας Eurojust, αποτελούμενης από εισαγγελείς, δικαστές ή αξιωματικούς της αστυνομίας με ισοδύναμες προνομίες, προκειμένου να ενισχυθεί η καταπολέμηση των σοβαρών μορφών οργανωμένου εγκλήματος.

(4) Η αποτελεσματική βελτίωση της δικαστικής συνεργασίας μεταξύ των κρατών μελών επιβάλλει να ληφθούν, χωρίς άλλη καθυστέρη, διαρθρωτικά μέτρα στο επίπεδο της Ένωσης, τα οποία θα διευκολύνουν τον συντονισμό των ανακριτικών πράξεων και των διώξεων που καλύπτουν το έδαφος πλειόνων κρατών μελών, και ιδίως τη συγκρότηση προσωρινής μονάδας δικαστικής συνεργασίας.

(5) Η προσωρινή αυτή μονάδα θα πρέπει να συνέρχεται στηριζόμενη στην υποδομή του Συμβουλίου, εξυπακουομένου ότι η εμπειρία που θα αποκτήσει θα συμβάλει στη θέσπιση της πράξης για τη σύσταση της Eurojust,

ΑΠΟΦΑΣΙΖΕΙ:

Άρθρο 1

1. Κάθε κράτος μέλος τοποθετεί στη μόνιμη αντιπροσωπεία του στην Ευρωπαϊκή Ένωση έναν εισαγγελέα, έναν δικαστή ή έναν αξιωματικό της αστυνομίας με ισοδύναμες προνομίες, ο οποίος μπορεί να εξασφαλίσει τα καθήκοντα συνδέσμου που είναι αναγκαία για την υλοποίηση των στόχων και των καθηκόντων που αναφέρονται στην παράγραφο 2. Τα δεκαπέντε μέλη που ορίζονται με τον τρόπο αυτό συνέρχονται στις Βρυξέλλες, στηριζόμενα στην υποδομή του Συμβουλίου, σε σύνθεση αποκαλούμενη "προσωρινή μονάδα δικαστικής συνεργασίας".

2. Σε στενή συνεργασία με τη γενική γραμματεία του Συμβουλίου και το Ευρωπαϊκό δικαστικό δίκτυο, τα πρόσωπα αυτά:

α) συμβάλλουν, στο πλαίσιο της εθνικής νομοθεσίας κάθε κράτους μέλους, στον καλό συντονισμό των ανακριτικών πράξεων και των διώξεων μεταξύ αρμοδίων εθνικών αρχών, εφόσον αυτές αφορούν δύο ή περισσότερα κράτη μέλη και η υπόθεση απαιτεί συντονισμένη δράση·

β) διευκολύνουν τη δικαστική συνεργασία σε ποινικές υποθέσεις μεταξύ των αρμοδίων αρχών των κρατών μελών·

γ) συνδράμουν τα κράτη μέλη και το Συμβούλιο, εφόσον παρίσταται ανάγκη, με την προοπτική της διαπραγμάτευσης και της θέσπισης από το Συμβούλιο της πράξης για τη σύσταση της Eurojust.

Άρθρο 2

Η παρούσα απόφαση παράγει αποτελέσματα από την ημέρα που υιοθετείται.

Παύει να εφαρμόζεται από την ημερομηνία κατά την οποία η πράξη για τη σύσταση της Eurojust παράγει αποτελέσματα.

...,

Για το Συμβούλιο

Ο Πρόεδρος

...

(1) ΕΕ L 105 της 27.4.1996, σ. 1.

(2) ΕΕ L 191 της 7.7.1998, σ. 4.